ભાજપના પ્રદેશ અધ્યક્ષના સસરાના કેસમાં સિવિલ હોસ્પિટલ દ્વારા જે રીતે ‘ઉદારતા’ દાખવવામાં આવી, તે જોતાં લોકોના મનમાં કેટલાક પ્રશ્નો ઉદ્ભવી રહ્યા છે. તેનો જવાબ તો સરકારે, હોસ્પિટલે અને ખુદ જિતુ વાઘાણીએ પણ આપવો રહ્યો. પહેલો સવાલ એ છે કે, શું સિવિલ હોસ્પિટલના અધિકારીઓ નેતાઓ માટે ગમે તેમ નિયમ નેવે મૂકી ગરીબો પાછળ વાપરવાના રૂપિયા નેતાઓના સગા-વ્હાલા માટે જતા કરી શકે ખરા? બીજો સવાલ એ છે કે, શું જિતુ વાઘાણીના સસરા ખરેખર ગરીબ છે? જો ગરીબ હોય તો વીવીઆઈપી ટ્રિટમેન્ટ કેમ કરાવી? જો જમાઈની લાગવગથી વીવીઆઈપી ટ્રિટમેન્ટ કરાવી પણ દીધી તો શું સસરાની ટ્રિટમેન્ટનો ખર્ચો જનતાના માથે ન પડે તે માટે 52 હજારનું બિલ ચૂકવી દેવાની ઉદારતા પણ જમાઈ (જિતુ વાઘાણી) ન દાખવી શકે? ગત વિધાનસભાની ચૂંટણીમાં તેમણે જાહેર કરેલી વિગત મુજબ લગભગ 4 કરોડની મિલકતના આસામી જિતુ વાઘાણી પાસે સસરાની ટ્રિટમેન્ટ માટે 52 હજાર રૂપિયા ન હોય તેવું માનવાનું તો કોઈ કારણ નથી.